钦定古今图书集成/明伦汇编/氏族典/第333卷 > 刘宏
## 钦定古今图书集成/明伦汇编/氏族典/第333卷 > 刘宏

按《宋书建平宣简王宏传》：“宏字休度，文帝第七子也。
元嘉二十一年，封建平王。二十四年，为中护军，领石
头戍事。二十八年，为中书令。元凶弑立，世祖入讨，事
平，以为尚书左仆射。为人谦俭周慎，礼贤接士，明晓
政事，上甚信仗之。大明二年薨。子景素有父风，好文
章书籍，招集才艺之士，由是朝野翕然，莫不属意焉。”
而后废帝狂凶失道，内外皆谓景素宜当神器。而杨
运长、阮佃夫并太宗旧隶，贪幼少以久其权，虑景素
立，不见容于长主，深相忌惮。景素因此稍为自防之
计，要结才力之士，由是黄回、高道庆、曹欣之、韩道清、
郭兰之、垣祗祖并皆向附。元徽四年，垣祗祖劝令举
兵，军败，斩之。子延龄及二少子并从诛。其年冬，“封长
沙成王义欣子勰第三子恬为秭归县侯”，继宏后。顺
帝昇明二年卒，国除。